Żewġt irġiel mis-Somalja ġew ikkundannati tmien xhur ħabs kull wieħed fuq serq permezz ta’ ‘hold-up’ mill-Maġistrat Joseph Mifsud li kien qed jippresiedi l-Qorti tal-Maġistrati ta’ Għawdex. Abdiqani Omar Abdillahi ta’ 29 sena residenti ż-Żebbuġ, Għawdex u Najah Said Mohamed, ta’ 24 sena wkoll residenti fl-istess lokalità ammettew li fis-27 ta’ Jannar 2020 għall-habta ta’ 8.00p.m. waqt li kienu qegħdin fil-bajja ta’ Marsalforn limiti taz-Żebbuġ, Ghawdex ikkomettew serq ta’ flus kontanti, li l-ammont ma kienx jaqbeż aktar minn €232.94c, liema serq hu kwalifikat bil-vjolenza u bil-hin għad-dannu ta’ Mohamed Hassan Fahad. Huma ammettew ukoll li kkaġunaw griehi ta’ natura hafifa fuq il-vittma Mohamed Hassan Fahad, u li saru reċedivi u dan wara li ngħataw diversi sentenzi mill-Qorti tal-Maġistrati ta’ Malta u ta’ Ghawdex. Najah Said Mohamed wahdu ammetta li kkommetta reat waqt il-perjodu operattiv ta’ sentenza sospiża mposta fuqu mill-Qorti tal-Magistrati Ghawdex, b’sentenza moghtija nhar il-17 ta’ Dicembru 2019. Meta ġiet biex tikkunsidra l-piena li ghandha tiġi nflitta fil-konfront tal-imputati, il-Qorti ħadet in kunsiderazzjoni diversi fatturi fosthom l-ammissjoni bikrija taghhom. Sadanittant il-Qorti ordnat wkoll li l-perijodu operattiv tas-sentenza sospiza mposta fuq Najah Said Mohamed moghtija mill-Magistrat Brigitte Sultana fis-17 ta’ Diċembru 2019, fejn l-imputat kien ġie kkundannat 23 xahar priġunerija li kien ġie sospiż għall-perjodu ta’ tliet snin, jerġa’ jibda mill-ġdid bil-kundizzjonijiet ta’ qabel ghall-perijodu ta’ tliet snin mid-data ta’din is-sentenza. Il-Qorti wissiet lil Najah Said Mohamed bil-konsegwenzi skont il-liġi jekk huwa jikkommetti reat ieħor matul il-perijodu operattiv ta’ din is-sentenza. Il-Prosekuzzjoni tmexxiet mill-Ispettur Bernard Charles Spiteri.